# PAASTONAJAN ESIRUKOUKSIA

**Virikemateriaali[[1]](#footnote-1)**

Paastonaika on erityistä rukouksen ja mietiskelyn aikaa. Esirukoukselle voi paastonaikana antaa messussa suuremman tilan kuin muina kirkkovuoden aikoina. Katumuksen ja hiljentymisen tarkoitus ei ole kääntyä sisäänpäin vaan nähdä kirkkaammin maailman hätä ja rukoilla maailman puolesta.

Näitä esirukouksia voi muokata ja soveltaa seurakunnan käyttöön ja käyttää muulloinkin kuin paastonaikana. Esirukouksen voi aina laatia myös seurakunnassa ja sen tulisi heijastaa sitä todellisuutta, missä paikallinen seurakunta elää.

## 1 Tuhkakeskiviikon litania

**P** Pyhä Jumala,  
 sinä olet laupias ja armollinen.

**S** Herra, armahda.

**E** Sinä tahdot meidän kääntyvän  
 ja katuvan syntejämme.

**S** Herra, armahda.

**E** Sinä olet pitkämielinen ja laupias  
 ja haluat johtaa meidät oikealle tielle.

**S** Herra, armahda.

**E** Sinä tahdot antaa anteeksi  
 ja johtaa meitä oikealla tiellä.

**S** Herra, armahda.

**E** Puhdista meidät synnistä,  
 pidä meidät lähelläsi.

**S** Herra, armahda.

**E** Heitä syntimme meren syvyyteen  
 äläkä anna niiden enää tulla eteesi.

**S** Herra, armahda.

**E** Herätä halu voittaa synti ja kaikki paha,  
 auta meitä elämään tahtosi mukaan.

**S** Herra, armahda.

**E** Lohduta meitä  
 ja vahvista meitä hyvyydelläsi.

**S** Herra, armahda.

**E** Kuule rukouksemme Jeesuksen Kristuksen tähden.

**S** Aamen.

## 2 Seurakuntalaisten messussa tai ennen messua kirjoittama esirukous

Kopioi alla olevat tekstit pienille, n. A5 tai A6 -kokoisille lapuille. Jaa laput seurakuntalaisille esirukousosion alussa ja anna ohjeet siitä miten toimitaan. Kukin seurakuntalainen voi ottaa 1–3 lappua ja kirjoittaa lapulle rukouksensa lapussa olevan aiheen mukaan. Kirjoittamisen aikana voidaan kuunnella hiljaista musiikkia. Noin viiden minuutin kuluttua laput kerätään ja rukouskehotuksen jälkeen rukoukset luetaan. Rukousta voidaan jaksottaa hiljaisella musiikilla. Rukoukset luetaan täsmälleen niillä sanoilla, joilla ne on kirjoitettu paitsi, jos rukouksen sisältö on sopimatonta.

Kirjoita tähän rukouksesi aiheesta KÖYHYYS

Kirjoita tähän rukouksesi aiheesta SAIRAUDET

Kirjoita tähän rukouksesi aiheesta PERHEET

Kirjoita tähän rukouksesi aiheesta LAPSET JA NUORET

Kirjoita tähän rukouksesi aiheesta VANHUKSET

Kirjoita tähän rukouksesi aiheesta YKSINÄISYYS, KIUSAAMINEN

Kirjoita tähän rukouksesi aiheesta YSTÄVYYS

Kirjoita tähän rukouksesi aiheesta KEHITYSMAIDEN ASUKKAAT

Kirjoita tähän rukouksesi aiheesta PRESIDENTTI JA HALLITUS

Kirjoita tähän rukouksesi aiheesta YHTEISKUNNALLINEN OIKEUDENMUKAISUUS

Kirjoita tähän rukouksesi aiheesta TYÖTTÖMÄT

Kirjoita tähän rukouksesi aiheesta RAUHA

Kirjoita tähän rukouksesi aiheesta LUONTO

Kirjoita tähän rukouksesi aiheesta TOISTEN AUTTAMINEN

Kirjoita tähän rukouksesi aiheesta LÄHETYS JA MAAILMANLAAJUINEN KIRKKO

Kirjoita tähän rukouksesi aiheesta SEURAKUNNAN TYÖNTEKIJÄT

Kirjoita tähän rukouksesi aiheesta VÄKIVALTA

## 3 RUNOMUOTOINEN ESIRUKOUS (Jani Kairavuo)

Esirukouksessa on hyvä olla useita lukijoita.

Voidaan laulaa mm. virren 362 *Oi Herra, ilo suuri* sävelellä

Tätä rukousta käytettäessä voidaan kastettujen, avioliittoon aikovien/solmineiden ja kuolleiden nimet lukea ennen rukousta ja siinä yhteydessä mainita, että rukoukset liittyvät esirukoukseen.

Rukoilemme.

Eteesi, Herra, tuomme  
me hartaat pyyntömme  
ja katseet ylös luomme  
- nyt meitä kuuntele!

On luja kasteen armo,  
on liitto ikuinen.  
Nyt siunaa kastettuja  
nimessä Kristuksen:

*[kastettujen nimet] (jos nimet on luettu ennen rukousta, ei niitä toisteta)*

Varjele armossasi  
avioon aikovat/liittonsa solmineet  
ja rakkaudellasi  
luo mieltä sävyisää.

*[kuulutetut ja vihityt]*

On kädessäsi, Luoja,  
päivämme päällä maan.  
Suo vainajille suoja,  
käy heitä siunaamaan.

*[kuolleiden nimet]*

Taivaasta voimaa anna  
kirkolle Kristuksen.  
Sen paimenia kanna  
lähteille pyhyyden.

Armosi suojaan sulje  
myös kaikki rakkaamme  
Vierellä aina kulje,  
pahalta varjele.

Veljiä, siskojamme  
muistamme lämmöllä.  
Suo ilosanomasi  
maan ääriin levitä.

Jos yksinäisyys kalvaa  
tai kipu kaihertaa  
sieluumme anna vuotaa  
armosi, voimasi.

Huomaasi hellään sulje  
vieraat ja ystävät  
Kaikkien kanssa kulje  
sinua pyydämme:

*[esirukouspyynnöt]*

*MUSIIKKIA*

Nyt kiitos Luojallemme,  
kun kuulet pyyntömme  
Me yksin pärjää emme.  
– Siunaamaan meitä jää!

**S** Aamen, aamen.

## 4 Esirukous ahdistuksessa ja yksinäisyydessä

Tämä rukous on jumalanpalvelusten kirjan rukous 10. Siihen on merkitty ehdolle rukouksen jaksottelu usealle lukijalle. Rukousta voidaan käyttää päivinä, joihin liittyy itsetutkistelun tai katumuksen teema paastonaikana. Kunkin jakson (L1–L4) alkuosa on mietiskelevä, itsetutkiskelua ja sisennetty osa on sen pohjalta nousevaa rukousta. Tämä tulisi ottaa huomioon rukousta luettaessa.

Vastauslauluna voidaan käyttää Pekka Simojoen laulua ”Syvyydestä minä huudan sinua Herra” siten että kukin säkeistö lauletaan kunkin lukijan jakson jälkeen (L1 jälkeen 1. säk. jne.)

**L 1** Jumala, minusta tuntuu usein siltä,

että elämälläni ei ole mitään tarkoitusta.

minulta puuttuu halua ja voimia elää.

Olen vajonnut itsesääliin, katkeruuteen ja toivottomuuteen.

Vapauta minut epätoivon vankilasta,

anna minulle elämänrohkeutta.

Vapauta minut myös väärästä nöyryydestä,

joka saa minut ajattelemaan, etten kelpaa mihinkään.

**L 2** Jumala, olen käpertynyt itseni ympärille.

En löydä yhteyttä toisiin.

Vapauta minut itsekeskeisyydestä ja eristäytymisen halusta.

Avaa silmäni näkemään, että lähelläni on ihmisiä,

jotka myös tuntevat olevansa yksin.

Kristus, sinä tiedät, miltä tuntuu olla yksin ja hylätty.

Ethän hylkää minua.

**L 3** Jumala, olen rauhaton ja levoton. Olen rikki ja hajalla.

Sisintäni kalvaa itkemätön itku ja tukahdutettu viha.

Pelkään tulevaisuutta.

Auta minua, että löydän rauhan,

rauhan itseni kanssa,

rauhan lähimmäisteni kanssa,

ennen kaikkea rauhan sinun kanssasi, Jumala.

**L 4** Jumala, olen rikkonut sinua vastaan.

Tässä olen sinun edessäsi, näin syyllisenä,

näin tyhjänä ja näin epäilevänä.

En kykene omin voimin nostamaan itseäni tästä kuopasta,

en kykene muuta kuin sotkemaan asiani entistä pahemmin.

Laupias Jumala, anna anteeksi pahat ajatukseni ja tekoni.

Sulata rakkautesi lämmöllä jää minun sisältäni.

Jumalani, saanhan jo näin ristiriitaisena luottaa siihen,

että sinä hyväksyt minut yhteyteesi.

Haluan jäädä sinun hoitoosi.

Haluan antautua kasvamisen kipuun.

**E** Jumala, olet antanut meille elämän.

Ilman sinua käytämme tämän lahjan väärin,

ilman sinua elämämme on tyhjä,

ja me juoksemme väärien arvojen perässä.

Pysäytä meidät miettimään,

mikä elämässä on todella tärkeää ja arvokasta.

Rukoilemme toistemme puolesta.

Rukoilemme uusien mahdollisuuksien avautumista sille,

joka on taloudellisissa vaikeuksissa.

Rukoilemme voimaa sille,

joka on uupunut ja kadottanut elämänhalunsa.

Rukoilemme terveyttä sille, joka on sairas,

kestävyyttä sille, jonka vaikeat kysymykset jäävät vaille vastausta.

Rukoilemme rakkautesi avautumista ja rauhaa sille,

joka näkee vain oman tuskansa ja omat vaikeutensa.

Jumalamme,

auta meitä elämään rohkeasti, sinuun turvaten.

Johdata meitä niin, että pääsemme kerran luoksesi,

kiittämään sinua armosta ja rakkaudesta.

Ole meidän kanssamme ikuisesti,

Isä, Poika ja Pyhä Henki.

**S** Aamen.

## 5 Esirukous

Voidaan lukea kahden lukijan vuororukouksena tai lukijan ja seurakunnan vuororukouksena, jolloin rukouksen teksti tulee jakaa seurakuntalaisille. Rukouksesta voidaan ottaa vain ajankohtaisimmat pyynnöt. Rukousjaksojen väliin voi jättää hiljaisuutta n. 15–20 s.

**E** Rukoilkaamme rauhaa taivaasta:

**S** Jumala, lahjoita meille rauha laupeudessasi.

**E** Rukoilkaamme uskoa:

**S** Jumala, auta meitä uskomaan sinuun loppuun saakka.

**E** Rukoilkaamme keskinäistä yhteyttä:

**S** Jumala, auta meitä erimielisinäkin säilyttämään yhteys toisiimme.

**E** Rukoilkaamme kärsivällisyyttä:

**S** Jumala, auta meitä loppuun saakka kärsivällisyyteen kaikissa vaikeuksissa.

**E** Rukoilkaamme kirkon johtajien puolesta:

**S** Jumala, rohkaise heitä nöyryyteen ja pelottomuuteen.

**E** Rukoilkaamme seurakunnan työntekijöiden ja luottamushenkilöiden puolesta:

**S** Jumala, anna innostusta, valppautta ja uusia oivalluksia.

**E** Rukoilkaamme koko seurakunnan puolesta:

**S** Jumala, kuljeta meitä arkipäivän rakkauden töihin.

**E** Rukoilkaamme poliittista ja taloudellista valtaa käyttävien puolesta:

**S** Jumala, auta kaikkia toimimaan luomakuntasi ja kaiken elävän puolesta.

**E** Rukoilkaamme matkalla olevien puolesta:

**S** Jumala, varjele heitä. Anna heille valppautta ja malttia.

**E** Rukoilkaamme vainottujen puolesta:

**S** Jumala, auta meitä luomaan vapautta ja turvaa.

**E** Rukoilkaamme sairaiden ja kuolevien puolesta:

**S** Jumala, ole lähellä ja lievitä kärsimystä.

**E** Rukoilkaamme kuolleiden puolesta:

**S** Jumala, suo heidän kokea anteeksiantosi.

**E** Rukoilkaamme syytettyjen ja tuomittujen puolesta:

**S** Jumala, suo heidän kokea läsnäoloasi.

**E** Me kaikki tarvitsemme esirukousta, rukoilkaamme toinen toistemme puolesta.

Jumala, kuule hiljaiset rukouksemme:

*Hiljainen rukous*

**E** Jumala, kuule rukouksemme, jotka olemme kantaneet eteesi

Herramme Jeesuksen Kristuksen nimessä.

**S** Aamen.

## 6 Erilaisia esirukouksia[[2]](#footnote-2)

*Rukousaiheista valitaan ajankohtaiset ja niitä voidaan yhdistellä eri tavoin eri pyhinä.*

### A Kirkon ja sen työntekijöiden puolesta

**E/L** Rukoilkaamme kristillisen kirkon puolesta maailmassa,  
sen palvelijoiden ja työntekijöiden puolesta,  
jotta he pysyisivät kuuliaisina Jumalan tahdolle  
ja kuulisivat herkästi ihmisten tarpeita.

*Hiljainen rukous*

**E/L** Jumala,  
me rukoilemme kirkkosi puolesta koko maailmassa  
ja omassa maassamme,  
kaikkien niiden puolesta,  
jotka ovat löytäneet uskon ja toivon kodin seurakunnassasi,  
mutta myös niiden puolesta,  
jotka ovat pettyneet ja haavoittuneet  
sekä niiden puolesta, jotka kaipaavat ja etsivät yhteyttä.

Me rukoilemme kaikkien kirkon jäsenten puolesta, työntekijöiden, luottamushenkilöiden ja muiden vastuunkantajien puolesta, että he antaisivat totuudenmukaisen todistuksen niin sanoissa kuin teoissa. Me pyydämme läsnäolosi täyttämää jumalanpalveluselämää ja avartavia keskusteluja, me rukoilemme työn ja visioiden puolesta, syventymisen ja uskossa kestämisen puolesta. Auta meitä elämään turvallisina luottamuksessa, kuuliaisina tahdollesi ja avoimina toisillemme. Tätä pyydämme Herramme, Kristuksen kautta.

### B Nuorten ja kastettavien puolesta

**E/L** Rukoilkaamme  
lasten ja nuorten puolesta  
ja erityisesti kastettavien puolesta,  
jotta Pyhä Henki avaisi heille uskon näköalat.

*Hiljainen rukous*

**E/L** Jumala, me rukoilemme kaikkien niiden puolesta, jotka otetaan kirkon jäseniksi kasteen kautta. Uudista heidät armollasi. Anna heille hyviä esikuvia ja lähimmäisiä, jotka rukoilevat heidän puolestaan ja ottavat heidät todesta. Suo heille tilaa kasvaa ja kehittyä. Anna meidän kaikkien muodostaa seurakunta, jossa nuoretkin voivat oppia tuntemaan sinut ja löytävät tien yhä syvempään uskoon Poikaasi Jeesukseen Kristukseen. Tätä pyydämme Herramme, Kristuksen kautta.

### C Kristittyjen ykseyden puolesta

**E/L** Rukoilkaamme  
hajallaan olevan kristikunnan puolesta,  
jotta kaikki kristityt voisivat löytää ykseyden moninaisuudessa.

*Hiljainen rukous*

**E/L** Jumala,  
me rukoilemme kaikkien kristittyjen näkyvän ja todellisen ykseyden puolesta.  
Anna meille intoa toimia ykseyden puolesta,  
niin ettemme jätä ponnistelujamme kesken,  
ja anna meille kärsivällisyyttä, ettemme lannistu.  
Auta meitä yhä syvemmin ymmärtämään toisiamme,  
ja näkemään uskon rikkaus.  
Muistuta meitä siitä,  
ja että Poikasi Kristus rukoilee omiensa puolesta.  
Tätä pyydämme Herramme, Kristuksen kautta.

### D Juutalaisten puolesta

**E/L** Rukoilkaamme  
juutalaisen kansan puolesta,  
joka ensimmäisenä kaikista sai vastaanottaa Jumalan lupaukset.

*Hiljainen rukous*

**E/L** Jumala,  
sinä valitsit juutalaisen kansan omaksi kansaksesi,  
joka on saanut vaeltaa kärsimysten täyttämän tien aikojen halki.  
Anna tahtosi näkyä selvästi sen vaelluksessa  
kohti pelastuksen täyteyttä.  
Tätä pyydämme Herramme, Kristuksen kautta.

### E Lähi-idän kansojen puolesta

**E/L** Rukoilkaamme  
Lähi-idän kansojen puolesta,  
rauhan ja sovussa elämisen puolesta.

*Hiljainen rukous*

**E/L** Jumala, me rukoilemme Abrahamin lasten,  
juutalaisten, kristittyjen ja muslimien puolesta,  
kaikkien niiden puolesta,  
jotka tekevät työtä ja rukoilevat rauhan puolesta.  
Anna heille toivo tulevaisuudesta,  
jossa kaikki kunnioittavat toistensa elämänarvoa ja uskoa.  
Tätä pyydämme Herramme, Kristuksen kautta.

### F Niiden puolesta, jotka eivät usko Jumalaan

**E/L** Rukoilkaamme  
niiden puolesta, jotka eivät usko Jumalaan,  
jotta he Pyhän Hengen ohjaamina löytäisivät tien uskoon.

*Hiljainen rukous*

**E/L** Jumala, me rukoilemme epäilijöiden,  
välinpitämättömien  
ja kieltäjien puolesta.  
Sinä olet heidänkin Jumalansa.  
Sinä johdat heidänkin teitään.  
Auta heitä kokemaan,  
että sinä olet mukana heidän elämässään.  
Anna kaikkien etsijöiden löytää sinut.  
Tätä pyydämme Herramme, Kristuksen kautta.

### G Hätää kärsivien puolesta

**E/L** Rukoilkaamme kaikkien niiden puolesta,  
jotka ovat hädässä ja vaikeuksissa,  
jotta Jumalan laupeuden valo ympäröisi heidät.

*Hiljainen rukous*

**E/L** Jumala,  
me rukoilemme kaikkien niiden puolesta,  
jotka kamppailevat elämänsä pimeydessä  
surun, epäilyksen, luovuttamisen, pelon,  
tuskan, yksinäisyyden ja rauhattomuuden vaivaamina  
tai täysin yksin jätettyinä.  
Me rukoilemme sodan uhrien, pakolaisten,  
nälkää näkevien, sairaiden ja kuolevien puolesta.  
Sinä, joka Pojassasi olet kokenut kivun ja tuskan,  
armahda meitä.  
Tätä pyydämme Herramme, Kristuksen kautta.

### H Niiden puolesta, jotka toimivat elämän puolesta

**E/L** Rukoilkaamme  
niiden puolesta, jotka antautuvat elämän palvelukseen,  
jotta Jumala antaisi heille voimaa ja kestävyyttä.

*Hiljainen rukous*

**E/L** Jumala, me rukoilemme kaikkien niiden puolesta,  
joilla on hyvää tahtoa,  
ja jotka yhteisvastuullisesti ja antaumuksellisesti  
jakavat aikaansa, intoaan ja itseään.

Me rukoilemme niiden puolesta,  
jotka ovat valmiita luopumaan toisten hyväksi,  
ja niiden puolesta,  
jotka uskaltavat luopua totutuista toimintatavoista ja kuvitelmista  
nähdäkseen ne, jotka eivät erotu  
ja nostaakseen ylös kaatuneen  
ja toivottaakseen muukalaisen tervetulleeksi.  
Auta meitä yhä syvemmin ymmärtämään ristin salaisuus:  
Poikasi kärsivän rakkauden kautta lunastettu maailma.  
Tätä pyydämme Herramme, Kristuksen kautta.

**S** Aamen.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)
2. *Lähde: Gudstjänster under kyrkoåret, © 1998 Svenska kyrkans församlingsnämnd och Verbum förlag AB, Stockholm*

   *suom. Tuomo Valjus, muok. Kai Vahtola.* [↑](#footnote-ref-2)